**Ministru kabineta noteikumu projekta** „**Kontrolpirkuma izdarīšanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par policiju” (turpmāk – Likums) 12.panta piektā daļa. |
| 2. | Pašreizējā situācija un problēmas | Saskaņā ar Likuma 10.panta pirmās daļas 4.punktu policijas darbiniekam ir pamatpienākums atbilstoši dienesta kompetencei saskaņā ar likuma prasībām veikt nepieciešamos operatīvās meklēšanas un citus likumā noteiktos pasākumus, lai atklātu, pārtrauktu un novērstu noziedzīgus nodarījumus. Likuma 10.panta pirmās daļas 6. un 7.punkts policijas darbiniekam paredz pienākumu novērst un pārtraukt administratīvos pārkāpumus un savu pilnvaru ietvaros atklāt noziedzīgus nodarījumus un administratīvo pārkāpumu cēloņus un tos veicinošos apstākļus un veikt pasākumus to novēršanai, kā arī piedalīties personu tiesiskajā audzināšanā.  Saskaņā ar Likuma 19.panta otrās daļas 1., 4. un 5.punktu pašvaldības policijas pienākumos ietilpst: likumpārkāpumu profilakse; kontrole pār to, kā tiek izpildīti pašvaldību apstiprinātie noteikumi, par kuru pārkāpšanu paredzēta administratīvā atbildība, kā arī naudas sodu uzlikšana par šo noteikumu pārkāpšanu un to piedzīšana; Valsts policijas un Drošības policijas atbalstīšana sabiedrības drošības garantēšanā un noziedzības apkarošanā.  Lai izpildītu minētos pienākumu, likumdevējs policijas darbiniekam un pašvaldības policijas darbiniekam piešķīris virkni tiesību, tajā skaitā Likuma 12.panta pirmās daļas 34.punktā paredzēto - izdarīt kontrolpirkumu, kā arī iesaistīt tā izdarīšanā citu personu, tajā skaitā nepilngadīgu, lai novērstu un atklātu administratīvos pārkāpumus un noziedzīgus nodarījumus.  Lai policijas darbinieks varētu novērst un pārtraukt ne tikai noziedzīgus nodarījumus, bet arī administratīvos pārkāpumus, kā arī savu pilnvaru ietvaros atklāt administratīvo pārkāpumu cēloņus un tos veicinošos apstākļus un veikt pasākumus to novēršanai, praksē bieži rodas nepieciešamība izdarīt kontrolpirkumus, kā arī iesaistīt kontrolpirkumu izdarīšanā citu personu, tostarp nepilngadīgo, lai pārbaudītu, vai tiek ievērotas tiesību aktu prasības, piemēram, Alkoholisko dzērienu aprites likuma 6.panta otrās daļas un likuma „Par tabakas izstrādājumu realizācijas, reklāmas un lietošanas ierobežojumiem” 7.panta trešās daļas prasības.  Balstoties uz tiesu praksē izdarītajām atziņām, jau pirms 2013.gada 24.janvāra likuma "Grozījumi likumā "Par policiju"" stāšanās spēkā 2013.gada 21.februārī kontrolpirkuma izdarīšana tika atzīta par tiesisku darbību (sk. Administratīvās rajona tiesas 2010.gada 26.oktobra sprieduma lietā Nr.142042710 11.punktu, Augstākās tiesas Senāta Administratīvo lietu departamenta 2007.gada 22.novembra sprieduma lietā SKA-463/2007 7.punktu). Tiesu judikatūrā ir nostiprināts viedoklis, ka kontrolpirkuma izdarīšana nav uzskatāma par provokāciju – tā ir tiesiska darbība, kuras mērķis ir noskaidrot, vai tiek ievērotas likuma prasības (sk. Augstākās tiesas Senāta Administratīvo lietu departamenta 2007.gada 2.novembra sprieduma lietā SKA-429/2007 13.punktu).  Arī nepilngadīgas personas iesaistīšanu kontrolpirkumu izdarīšanā tiesa ir atzinusi par tiesisku. Attiecībā par nepilngadīgā iesaistīšanu kontrolpirkuma izdarīšanā, tiesa nesaskatīja tajā pretrunas ne ar Bērnu tiesību aizsardzības likuma 15.panta pirmo daļu, ne arī ar kādas citas tiesību normas regulējumu, līdz ar to šo darbību atzīstot par tiesisku. Vienlaicīgi tiesa arī norāda, ka nepilngadīgā iesaistīšana kontrolpirkuma veikšanā, kuram ir leģitīms mērķis – pārbaudīt kā tiek ievērotas attiecīgās tiesību normas, kurām jānodrošina nepilngadīgā aizsardzība no alkoholisko dzērienu kaitīgās ietekmes, tiesas ieskatā, pozitīvi ietekmē nepilngadīgā tiesiskās apziņas veidošanos, jo kontrolpirkums ne tikai atklāj likumpārkāpumus tagadnē, bet ir vērsts arī uz tiesiskās kārtības nodrošināšanu nākotnē (sk. Administratīvās rajona tiesas 2010.gada 26.oktobra sprieduma lietā Nr.142042710 11.punktu).  Šobrīd vairumā gadījumu policijas darbinieki nepilngadīgos kontrolpirkumu izdarīšanā iesaista, lai konstatētu Latvijas Administratīvo pārkāpumu kodeksa 155.panta trešajā daļā paredzēto pārkāpumu, t.i., alkoholisko dzērienu un tabakas izstrādājumu pārdošanu nepilngadīgajiem. Kontrolpirkumos visbiežāk tiek iesaistīti nepilngadīgie, kuri papildus vispārējai vidējai izglītībai saskaņā ar Valsts policijas, Valsts policijas koledžas un Latvijas izglītības iestāžu noslēgtajiem sadarbības līgumiem apgūst ievirzi policista darbā.  Izstrādājot Ministru kabineta noteikumu projektu „Kontrolpirkuma izdarīšanas kārtība” (turpmāk – projekts), ņemts vērā Bērnu tiesību aizsardzības inspekcijas sniegtais viedoklis, ka nepilngadīgo iesaistīšana kontrolpirkumos nevar būt traumējoša, ja tiek ņemti vērā šādi aspekti:  1) tiek rūpīgi veikta nepilngadīgo atlase, kontropirkuma izdarīšanā iesaistot tikai tādus nepilngadīgos, kuri nav jaunāki par 15 gadiem un kuri brīvprātīgi piekrīt šim pasākumam, kā arī ja tam piekrīt arī nepilngadīgā likumiskie pārstāvji. Vēlams arī, ja nepilngadīgie ir no tiesībsargājošām institūcijām neattālināti;  2) nepilngadīgais pirms tam tiek sagatavots, izskaidrojot iemeslus, kādēļ nepieciešams veikt kontrolpirkumus, iespējamās sekas, kontrolpirkuma izdarīšanas procesu un taktiku un to, ka par viņa izdarīto darbību viņam nepienākas sods;  3) nepilngadīgā drošība (lai nepilngadīgais pasākuma laikā justos droši, lai pastāvētu iespēja nepilngadīgajam jebkurā brīdī atteikties no iesaistīšanās kontrolpirkumā, lai nepilngadīgajam būtu skaidrs, kurā brīdī kontrolpirkums tiek pārtraukts un kurā brīdī iesaistās policija.  Iesaistot nepilngadīgo personu kontrolpirkuma izdarīšanā, nepieciešams ievērot Bērnu tiesību aizsardzības likuma prasības. No minētā izriet, ka kontrolpirkumā aizliegts iesaistīt nepilngadīgu personu, ja kontrolpirkums var garīgi kaitēt nepilngadīgā turpmākajai attīstībai, apdraudēt nepilngadīgā veselību vai dzīvību, līdz ar to nav pieļaujams nepilngadīgos iesaistīt prostitūcijas ierobežošanas pasākumos, narkotisko, psihotropo vai citu likumā aizliegto vielu apkarošanas pasākumos u.tml..  Valsts policija 2012.gadā ir veikusi vairāk kā 300 kontrolpirkumus, tai skaitā aptuveni 184 gadījumos kontrolpirkumu izdarīšanā iesaistītas nepilngadīgas personas. Minētajos kontrolpirkumos pārbaudīta alkoholisko dzērienu un tabakas izstrādājumu pārdošanas noteikumu ievērošana un sastādīti administratīvā pārkāpuma protokoli par Latvijas Administratīvo pārkāpumu kodeksa 155.panta trešajā un ceturtajā daļā paredzēto administratīvo pārkāpumu. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Projekta mērķis ir izpildīt Ministru kabinetam doto deleģējumu un noteikt prasības, kas jāievēro Valsts policijas un pašvaldības policijas darbiniekam, iesaistot personu kontrolpirkuma izdarīšanā, un kārtību, kādā izdarāms kontrolpirkums.  Projektā paredzētas prasības, kas jāievēro policijas darbiniekam un pašvaldības policijas darbiniekam, iesaistot personu kontrolpirkuma izdarīšanā, un kārtība, kādā veicams kontrolpirkums.  Projekts kā obligātu prasību personas (tajā skaitā nepilngadīgā) iesaistīšanai kontrolpirkuma izdarīšanā paredz personas rakstveidā izteiktu piekrišanu brīvprātīgi iesaistīties kontrolpirkuma izdarīšanā. Projekts papildus paredz nepilngadīgās personas likumiskā pārstāvja rakstveidā izteiktu piekrišanu nepilngadīgā iesaistīšanai kontrolpirkuma izdarīšanā. Projektā, ņemot vērā Bērnu tiesību aizsardzības inspekcijas viedokli, noteikts, ka kontrolpirkuma izdarīšanā drīkst iesaistīt personu no 15 gadu vecuma.  Projekts paredz kontrolpirkuma izdarīšanas laikā nodrošināt tajā iesaistītās personas drošību un personas tiesības atteikties no kontrolpirkuma izdarīšanas.  Projekts paredz, ka kontrolpirkums nav uzskatāms par operatīvās darbības pasākumu un uz to nav attiecināms Operatīvās darbības likums. Valsts policija kontrolpirkumus veiks, lai atklātu noziedzīgus nodarījumus, piemēram, par kuru izdarīšanu paredzēta kriminālatbildība pēc Krimināllikuma 148.panta (par autortiesību un blakustiesību pārkāpšanu), 166.panta (par pornogrāfiska vai erotiska rakstura materiālu ievešanas, izgatavošanas un izplatīšanas noteikumu pārkāpšanu), 206.panta (par preču zīmes, citas atšķirības zīmes un dizainparauga nelikumīgu izmantošanu), 208.panta (par aizliegtu uzņēmējdarbību), 221.panta (par alkoholisko dzērienu un tabakas izstrādājumu nelikumīgu uzglabāšanu, pārvietošanu (pārvadāšanu) un realizāciju), 221.1panta (par nelikumīgu alkoholisko dzērienu realizāciju).  Ņemot vērā to, ka likumpārkāpuma konstatēšanas gadījumā kontrolpirkuma izdarīšanā izmantotās naudas zīmju banknotes tiks izņemtas, tādējādi tās būs iespējams izmantot atkārtoti. Līdzekļi Valsts policijai kontrolpirkumu izdarīšanai tiks nodrošināti Iekšlietu ministrijas apakšprogrammas 06.01.00 „Valsts policija” apstiprinātā budžeta ietvaros.  Projekts sekmēs aktīvu sabiedrības līdzdalību likumpārkāpumu novēršanā, pozitīvi ietekmēs valsts un sabiedrības tiesiskās un sociālās vides veidošanu, kā arī nepilngadīgo tiesiskās apziņas veidošanos.  Projekta pieņemšana un tā prasību īstenošana pilnībā atrisinās šīs anotācijas I sadaļas 2.punktā minētās problēmas. |
| 5. | Projekta izstrādē iesaistītās institūcijas | Valsts policija. |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība projekta izstrādes procesā netika nodrošināta, jo projektā ietvertais tiešā veidā neietekmē sabiedrības tiesības un tiesiskās intereses, izņemot šīs anotācijas II sadaļas 1.punktā minētās personas. |
| 7. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Personas, kuras tiek iesaistītas kontrolpirkuma izdarīšanā, un privātpersonas, kuru rīcības atbilstības tiesību normām izpildes kontroli un uzraudzību atbilstoši kompetencei veic Valsts policija un pašvaldības policija. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija un pašvaldības policija. |
| 2. | Projekta izpildes ietekme uz pārvaldes funkcijām | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav. |

*Anotācijas III, IV, V un VI sadaļa – projekts šīs jomas neskar.*

Iesniedzējs: Iekšlietu ministrs R.Kozlovskis

Vīza: valsts sekretāre I.Pētersone - Godmane

26.06.2013. 09:19

1315

R.Nora

67829546, [raitis.nora@vp.gov.lv](mailto:raitis.nora@vp.gov.lv)